鄭僉判取蘇黄門圖史園囿文章鼓吹之語爲韻見貽輒復賡載  其七
作者：方岳
朝代：宋

paragraphs: 吾仕竟三黜，吾氣竭再鼓。
百年會有極，等作一抔土。
寧當友魚蝦，勿謂怒豺虎。
靜中試遐觀，一一皆自取。
但恨齒髮衰，無力供保伍。
結茅得幽深，杉竹自成塢。
食貧秋田少，酒不供小戶。
醒眼對佳山，日夕迭賓主。
有談及世故，使我舌屢吐。
常恐天地間，愧仰而怍俯。
所以猿鶴居，不嫌蓬藋拄。
可惜秋風至，送君又南浦。